钦定古今图书集成/明伦汇编/官常典/第663卷 > 于公
## 钦定古今图书集成/明伦汇编/官常典/第663卷 > 于公

按《汉书于定国传》：定国父于公为县狱史，郡决曹决
狱平罗文法者，于公所决皆不恨，郡中为之生立祠，
号曰于公祠。东海有孝妇，少寡，亡子，养姑甚谨，姑欲
嫁之，终不肯。姑谓邻人曰：“孝妇事我勤苦，哀其亡子
守寡，我老久絫丁壮奈何？”其后姑自经死，姑女告吏：
“妇杀我母。”吏捕孝妇，孝妇辞不杀姑。吏验治，孝妇自
诬服，具狱上府。于公以为此妇养姑十馀年，以孝闻，
必不杀也。太守不听。于公争之弗能得，乃抱其具狱，
哭于府上，因辞疾去。太守竟论杀孝妇。郡中枯旱三
年。后太守至，卜筮其故。于公曰：“孝妇不当死，前太守
强断之，咎党在是乎？”于是太守杀牛自祭孝妇冢，因
表其墓。天立大雨，岁孰，郡中以此大敬重于公。于公
其闾门坏，父老方共治之。于公谓曰：“少高大闾门，令
容驷马，高盖车。我治狱多阴德，未尝有所冤，子孙必
有兴者。”至定国为丞相，永为御史大夫，封侯，传世云